બીબીસી સંવાદદાતા વિકાસ પાંડેએ ઉત્તર પ્રદેશના જુદાજુદા વિસ્તારોની મુલાકાત લઈને એ જાણવાની કોશિશ કરી કે આટલા મોટા પાયે હિંસક વિરોધપ્રદર્શનો થયાં, તેની પાછળનાં કારણો શું છે અને શું યુપીના મુસ્લિમો ભયભીત કેમ છે?

કાનપુરના બાપુપુરવાની સાંકડી ગલીઓ વટાવીને હું મોહમ્મદ શરીફના ઘરે પહોંચ્યો. 

પતરાંનાં છાપરાં સાથેના નાના એક ઘરની બહાર તેઓ બેઠા હતા. એક જ ઓરડાનું ઘર હતું, જે દિવસે રસોડા તરીકે અને રાત્રે સુવાના કમરા તરીકે કામ આવે છે. ઊભા થઈને તેઓ મને વળગી પડ્યા અને ધ્રુસકેધ્રુસકે રડવા લાગ્યા. થોડી મિનિટો એમ જ ધીરગંભીર શાંતિમાં પસાર થઈ ગઈ. 

તે પછી પોતાનાં આંસુ લૂછીને મને કહ્યું, "મારું બધું જ જતું રહ્યું. હું હવે જીવવા નથી માગતો. મારા દીકરાનો શો વાંક હતો? પોલીસે તેને કેમ ગોળી મારી દીધી?"

મોહમ્મદ શરીફના 30 વર્ષના દીકરાનું 23 ડિસેમ્બરે ગોળી વાગવાથી મોત થયું. ત્રણ દિવસ પહેલાં તેમને પેટમાં ગોળી વાગી હતી. 

મોહમ્મદ શરીફે કહ્યું, "મારો દીકરો વિરોધપ્રદર્શન નહોતો કરી રહ્યો. તે ગલીઓમાં ફરીને વસ્તુઓ વેચે છે. બનાવના દિવસે દેખાવો ચાલી રહ્યા હતા ત્યાં યોગાનુયોગે હાજર હતો. અને પ્રદર્શન કરતો હોય તોય શું તેને આવી રીતે મારી નાખવાનો?"

"અમે મુસલમાન છીએ એટલે જ તે માર્યો ગયો? શું અમે આ દેશના નાગરિકો નથી? મરતા સુધી હું આ સવાલ પૂછવાનો છું."

મોહમ્મદ રઈસને ગોળી વાગી ત્યાં ડઝનબંધ લોકો નાગરિકતા કાયદાના વિરોધમાં દેખાવો કરી રહ્યા હતા. દેખાવકારોએ પથ્થરમારો કર્યો તે પછી પોલીસ સાથે અથડામણ થઈ હતી અને કેટલાક લોકો હિંસક બની ગયા હતા. 

ઉત્તર પ્રદેશમાં દેખાવકારો અને પોલીસ વચ્ચે થયેલા ઘર્ષણમાં કમસે કમ 50 પોલીસકર્મીને ઈજા થઈ છે. જોકે પોલીસ સામે પણ દેખાવકારો વિરુદ્ધ અતિરેક બળપ્રયોગ કરવાનો આરોપ લાગી રહ્યો છે.

શું છે વિવાદ?

નાગરિકઅધિકારો માટે કામ કરતા લોકો કહે છે કે નવા કાયદાને કારણે પાકિસ્તાન, બાંગ્લાદેશ અને અફઘાનિસ્તાનથી આવેલા ગેર-મુસ્લિમ શરણાર્થીને આશરો મળે છે. પરંતુ સરકારનું કહેવું છે કે આ કાયદા દ્વારા ત્રણેય દેશોમાં ધાર્મિક લઘુમતી તરીકે અત્યાચારો સહન કરનારા આ લોકોને આશરો આપવામાં આવશે. વડા પ્રધાન નરેન્દ્ર મોદી અને ગૃહ પ્રધાન અમિત શાહે વારંવાર ભારપૂર્વક કહ્યું છે કે આ કાયદો મુસ્લિમો વિરુદ્ધ નથી. 

આમ છતાં ચાર કરોડથી વધુ મુસ્લિમ વસતિ ધરાવતા ઉત્તર પ્રદેશમાં વિરોધપ્રદર્શનો ચાલતાં જ રહ્યાં છે. 

ઉત્તર પ્રદેશના મુખ્ય મંત્રી યોગી આદિત્યનાથે કહ્યું કે સાર્વજનિક... \n\nમને ઉપરના લેખ માટે સારું શીર્ષક આપો.
CAA વિરોધ : ઉત્તર પ્રદેશના મુસ્લિમોમાં ડર કેમ છે? - ગ્રાઉન્ડ રિપોર્ટ